Dunderlandsdalens jernmalmfelter
Store norske leksikon,Økonomi og næringsliv,Næringsliv,Bedrifter og personer,Norske bedrifter og varemerker
Dunderlandsdalens jernmalmfelter er store sedimentære forekomster av jernmalm på nordsiden av Dunderlandsdalen i Rana.
Fra 1964 til 1995 ble det drevet ut 77 millioner tonn råmalm med 33–34 prosent jern. Om lag én tiendedel av jernet er bundet i mineralet magnetitt, resten i hematitt. Malmen transporteres til Mo i Rana, hvor den oppredes. Magnetitten anvendes i spesialprodukter, mens hematitten eksporteres og smeltes til råjern. I 1998 ble driften lagt om fra dagbrudd til underjordsdrift. Historie Det var en del prøvedrift i Dunderlandsdalen i 1890-årene. Forekomstene ble siden solgt til et britisk selskap, Dunderland Iron Ore Company Ltd. Gruvene lå på Storforshei og malmen ble transportert med jernbane 30 kilometer til oppredningsverk i Gullsmedvik like ved Mo i Rana. Malmen består av en blanding av magnetitt og hematitt og inneholder 30–35 prosent jern. Den norske stat kjøpte gruvene av det britiske selskapet i 1947 og overdro dem senere til A/S Norsk Bergverk, som utførte atskillig undersøkelsesarbeid. 20. desember 1954 overdro staten forekomstene til A/S Rana Gruber, som i 1961 ble innlemmet i A/S Norsk Jernverk. Driften kom i gang i 1964 i Ørtvann Grube ved Storforshei. Les mer i Store norske leksikon Dunderlandsdalen bergverksdrift i Norge